Jens Rohde blev her til aften kåret som Venstres nordjyske kandidat til Europaparlamentet.

Valget var nemt på Hotel Søparken i Aabybro mandag aften, for der var kun en kandidat: Jens Rohde. Han er nu blevet kandidat for Venstre i Nordjylland efter at det ikke lykkedes ham at blive genvalgt som spidskandidat for Venstre til Europa Parlamentsvalget. I en kronik i november foreslog Jens Rohde at Europa Parlamentet skal have langt mere magt. Det kronik var for krads for Venstre og derfor blev Rohde ikke spidskandidat. Nu stiller han så op for Nordjylland. - Jeg glæder mig til at få en kreds. Det har jeg jo ikke haft før. Jeg glæder mig også meget til at repræsentere nordjyderne. Nordjyderne har en god humor og en god selvforståelse og så har de evnen til at kalde en spade for en spade. Det betyder så også at når jeg er en spade i deres øjne, så skal de nok fortælle mig det i tide, sagde en storsmilende Jens Rohde (Venstre) efter aftenens kåring.